次韻和
作者：祖無擇
朝代：宋

paragraphs: 前日西行別翰林，爲我開尊飲之酒。
高冠滿坐皆賢豪，談笑喧呼時各有。
自慙流落疏游陪，十載江湖成浪走。
主人名重聞四夷，典冊高文推大手。
發揮六藝無遺精，考黜百家如拉朽。
顧我昏冥聞道晚，代謝春秋四十九。
當年擊節傚金注，此日强顔同木偶。
事功未省成尺寸，廩祿惟思校升斗。
會須歸去老東陂，鼓腹含飴逐堯叟。